作者:鮑溶
標題:秋懷五首
內容:促促生有涯，營營意無限。無限意未申，有涯生已晚。恩榮不可恃，天道歸寸管。老如影隨人，時若車下阪。行者歸期盡，居人心更遠。涼風日蕭條，親戚長在眼。多憂知無奈，聖賢莫能免。客鳥投本枝，生生複深淺。秋曉客迢迢，月清風楚楚。草蟲夜侵我，唧唧床下語。流年白日馳，微願不我與。心如繅絲綸，輾轉多頭緒。憑觴散煩襟，援瑟清夜拊。回感帝子心，空堂有煙雨。絲減悲不減，器新聲更古。一弦有餘哀，何況二十五。九月夜如年，幽房勞別夢。不知別日遠，夜夜猶相送。玉床暗蟲響，錦席寒淚凍。明鏡失舊人，空林誤歸鳳。新年堪愛惜，錦字亦珍重。一念皎皎時，幽襟非所用。金氣白日來，疏黃滿河關。平居乏愉悅，況複身險艱。一憶故鄉居，一望客人還。兩心四海中，誰不傷朱顏。雙燕不巢樹，浮萍不出山。性命君由天，安得易其間。休悲砌蟲苦，此日無人閑。龍荒變露色，燕雁南為客。遊子聲影中，涕零念離析。四時如車馬，轉此今與昔。往歎在空中，存事委幽跡。翩翩日斂照，朗朗月系夕。物生春不留，年壯老還迫。天機杳何為，長壽與松柏。